Tilloy by Marsenne

Tilloy by Marsenne ofte geweun in't kort Tilloy (Frans: Tilloy-lez-Marchiennes) es e gemêente in Vrankryk in't Noorderdepartement. 't Ligt hil o de zuudkantn van Frans-Vloandern, mêer bepoald in't arroundissement Dowoai teegn 't schee'n mè 't arroundissement Valencyn. Tilloy grenst an de gemêentn Sars-et-Rosières, Brillon, Bousignies, Millonfosse, Hasnon, Warlaing, Marsenne en Beuvry.

Tilloy by Marsenne es êen van de gemêentn die liggn in't Regionoal Nateurpark in't bekkn van de Skarpe en de Schelde (Parc naturel régional Scarpe-Escaut), zynde 't gebied round Sint-Amands an de Skarpe die beschermd es deur zyn uutgebreyde biodiversityt. De Skarpe strôomt ôok nie ol te vet verre van 't groundgebied van de gemêente, juuste e bitje o de zuudôostkantn, by 't schee'n van de gemêentn Millonfosse en Hasnon. Van 2012 tout 2021 participeerde de gemêente niet mêe an 't Nateurpark totda de gemêenteroad in 2021 besliste van der weere in te stapp'n.

Sport
De finoale van de koerseklassieker Parys-Roubei passeert traditionêel olangsn de gemêente. Ip't groundgebied van Tilloy by Marsenne ligter ôok e kasseystroke: 't begun van de Secteur pavé de Tilloy-lez-Marchiennes à Sars-et-Rosières (secteur 15, e redelyk moeilyke strooke van 4 ster'n die 2,4 kilomèiters lank es). Ôok lôopt er e stik van de Secteur pavé de Warlaing à Brillon (secteur 16, e bitje minder moeilyke strooke van 3 ster'n van ôok 2,4 kilomèiters in langte) deur 't groundgebied van Tilloy.


Categorie:Gemêente in het Noorderdepartement
Categorie:Plekke in Frans-Vloandern